b'\n_START_ARTICLE_\nDenis Spitsov\n_START_SECTION_\nSesongen 2013/14\n_START_PARAGRAPH_\nSpitsov deltok i kontinentalcupen Osteuropa Cup i langrenn 2013/14, og fikk der 45.-plass som beste enkeltresultat. Han fikk dermed ingen poeng i Osteuropa Cup sammenlagt. Under Junior-VM p\xc3\xa5 ski 2014 kom han p\xc3\xa5 35.-plass p\xc3\xa5 sprinten._NEWLINE_Han deltok i det russiske juniormesterskapet i langrenn 2014, og kom der p\xc3\xa5 12.-plass p\xc3\xa5 15 km fri teknikk og 44.-plass p\xc3\xa5 20 km skiatlon.\n_START_SECTION_\nSesongen 2014/15\n_START_PARAGRAPH_\nI Osteuropa Cup i langrenn 2014/15 kom han p\xc3\xa5 fjerdeplass p\xc3\xa5 10 km fri teknikk i Vershina Tea i november, og endte p\xc3\xa5 21.-plass sammenlagt med 142 poeng. _NEWLINE_Han fikk tre medaljer under Junior-VM p\xc3\xa5 ski 2015 i Almaty i Kasakhstan. F\xc3\xb8rst kom han p\xc3\xa5 andreplass p\xc3\xa5 10 km fri teknikk, bak sin lagkamerat Aleksej Tsjervotkin, og Alexander Bakanov gjorde at det ble trippelt russisk p\xc3\xa5 denne distansen. P\xc3\xa5 20 km skiathlon fikk han bronse, og Russland vant 4 x 5 km stafett foran Frankrike og Norge. _NEWLINE_I mars vant han 10 km fri teknikk og 20 km skiatlon under det russiske juniormesterskapet, og han fikk s\xc3\xb8lv p\xc3\xa5 sprinten, bak Aleksej Tsjervotkin. I det russiske mesterskapet for senior kom han p\xc3\xa5 niendeplass p\xc3\xa5 15 km fri teknikk og 50.-plass p\xc3\xa5 sprinten.\n_START_SECTION_\nSesongen 2015/16\n_START_PARAGRAPH_\nI Osteuropa Cup i langrenn 2015/16 ble hans beste enkeltresultat en sjetteplass p\xc3\xa5 15 km fri teknikk, og sammenlagt kom han p\xc3\xa5 42.-plass med 75 poeng. Jevgenij Dementjev vant Osteuropa Cup denne sesongen.  _NEWLINE_Han deltok i Junior-VM p\xc3\xa5 ski 2016 i R\xc3\xa2\xc8\x99nov i Romania. Der fikk han bronse p\xc3\xa5 15 km fri teknikk fellesstart, og s\xc3\xb8lv p\xc3\xa5 4 x 5 km stafett. P\xc3\xa5 sprinten kom han p\xc3\xa5 fjerdeplass. I det russiske juniormesterskapet p\xc3\xa5 ski fikk han to s\xc3\xb8lvmedaljer; p\xc3\xa5 10 km fri teknikk og 20 km skiatlon. Ivan Yakimushkin vant begge disse distansene. P\xc3\xa5 sprinten kom Spitsov p\xc3\xa5 15.-plass. I det russiske mesterskapet for senior kom han p\xc3\xa5 18.-plass p\xc3\xa5 30 km skiatlon og 56.-plass p\xc3\xa5 sprinten.\n_START_SECTION_\nSesongen 2016/17\n_START_PARAGRAPH_\nIgjen deltok Spitsov i Osteuropa Cup i langrenn, og i sesongen 2016/17 kom han p\xc3\xa5 10.-plass sammenlagt, med 284 poeng. Han fikk sin f\xc3\xb8rste Osteuropa Cup pallplasseringer denne sesongen, med en tredjeplass p\xc3\xa5 10 km fri teknikk 22. november og f\xc3\xb8rsteplass p\xc3\xa5 30 km skiatlon 1. mars 2017. _NEWLINE_Under U23-VM p\xc3\xa5 ski 2017 deltok han p\xc3\xa5 to distanser, og fikk bronse p\xc3\xa5 begge. P\xc3\xa5 15 km fri teknikk og 30 km skiatlon kom han p\xc3\xa5 tredjeplass, og begge distanser ble vunnet av Aleksandr Bolsjunov foran Aleksej Tsjervotkin. I mars gikk han inn til andreplass p\xc3\xa5 15 km fri teknikk i det russiske mesterskapet for senior, og han kom der p\xc3\xa5 22.-plass p\xc3\xa5 30 km skiatlon.\n_START_SECTION_\nSesongen 2017/18\n_START_PARAGRAPH_\nSpitsov debuterte i Verdenscupen i langrenn 9. desember 2017, med en 77.-plass p\xc3\xa5 sprint i Davos, og han fulgte opp med en sjuendeplass p\xc3\xa5 15 km fri teknikk. Den 7. januar fikk han sin f\xc3\xb8rste pallplassering i verdenscupsammenheng, med en tredjeplass p\xc3\xa5 avslutningsetappen p\xc3\xa5 Tour de Ski 2017/18, som var opp alpinbakken Alpe Cermis i Val di Fiemme. _NEWLINE_Han deltok i U23-VM p\xc3\xa5 ski 2018 i Goms i Sveits, der han vant 30 km skiatlon, og han fikk s\xc3\xb8lv p\xc3\xa5 15 km klassisk, bak Mattis Stenshagen. Han deltok ogs\xc3\xa5 p\xc3\xa5 sprinten, og kom der p\xc3\xa5 37.-plass. _NEWLINE_Spitsov representerte Olympiske ut\xc3\xb8vere fra Russland under Vinter-OL 2018, fordi Russland ble utestengt fra disse vinterlekene.'